নিজস্ব প্রতিবেদন: তৃণমূলের ২১ শে জুলাইয়ের সভায় যোগ দিতে চলেছেন বিরোধী একঝাঁক নেতানেত্রী। সদ্য বিজেপিত্যাগী চন্দন মিত্র ঘাসফুল শিবিরে নাম লেখাতে চলেছেন বলে খবর। এছাড়াও তালিকায় রয়েছেন মইনুল হাসান, দুই কংগ্রেস বিধায়ক আবু তাহের ও সাবিনা ইয়াসমিন এবং সমর মুখোপাধ্যায় ও আক্রুজ্জামান।  শনিবার একুশে জুলাইয়ের ২৫ বছর পূর্ণ হতে চলেছে। আর সেই মঞ্চে বিরোধী দলের হেভিওয়েটদের টেনে চমক দিতে চাইছে তৃণমূল। উল্লেখ্যযোগ্য মুখ অবশ্যই দিল্লিনিবাসী বাঙালি চন্দন মিত্র। দিল্লির রাজনীতির সঙ্গে দীর্ঘদিন ধরে জড়িত তিনি। ফলে চন্দন মিত্রের তৃণমূলে আসা বেশ তাত্পর্যপূর্ণ।  শনিবার শহরে মোতায়েন থাকবে ৬০০০ পুলিস। ১৮টি জায়গায় অ্যাম্বুলেন্সের ব্যবস্থা থাকছে। তৃণমূল সমর্থকরা যে ২১টি গেস্ট হাউজে ঘাঁটি গেড়েছেন তার সামনে থাকছে কড়া নিরাপত্তা। সেইসঙ্গেই ধর্মতলা ও আশেপাশের এলাকায় চারটি ভিউ কাটার লাগানো হয়েছে। বিভিন্ন জায়গায় থাকছে ১০টি ড্রপ গেট। প্রশাসন সূত্রে খবর, ৮টি জায়ান্ট স্ক্রিনের মাধ্যমে সভা চত্বরে নজরদারি চালাবে পুলিস। ধর্মতলার সভা লাগোয়া এলাকাকে ১০টি জোনে ভাগ করা হয়েছে। ৪০টি জায়গায় মোতায়েন থাকছে পুলিস পিকেট। ১০টি মেট্রো স্টেশনে কড়া পুলিসি নজরদারির ব্যবস্থা থাকছে।